**[Η Νασούλα ξέρει]**

*Το κείμενο είναι απόσπασμα από το βιβλίο: Όταν κοιμούνται οι φίλοι μου, Πατάκης 2021 του Αύγουστου Κορτώ.*

Η Νασούλα Δημούδη ξέρει γιατί τρώει ξύλο: γιατί αυτό της πρέπει.

Γιατί της πέφτει λάθος το αλάτι στο φαΐ. Γιατί ξεχνάει να ξεσκονίσει τα κουφώματα. Γιατί είναι αφηρημένη και χαζεύει σαν τον χάνο όταν της μιλάς. Γιατί, αντί να σιάχνεται σαν καθωσπρέπει κυρά, όταν βγαίνει απ’ το σπίτι, πετιέται στον μανάβη με την παντόφλα και γελάει η γειτονιά. Γιατί μεγάλωσε πια, δεν είναι δροσερή παιδούλα – κοντεύει τα είκοσι εφτά!-, κι η αλλοτινή ομορφιά της ξεθωριάζει. Γιατί δεν ξέρει να επιβάλλει την τάξη στο ίδιο της το σπίτι. Γιατί είναι άχρηστη σαν μάνα, κι έχει κάνει τη Γιώτα, την κόρη της, σαν τα μούτρα της.

Ο κύρης της, ο Αλέκος – γκαραζιέρης με δικό του γκαράζ – ξέρει. Όπως της έχει πει χίλιες φορές: Στ’ αμάξι ένα λάθος, ένα μπουλόνι που δεν έσφιξες καλά, ένα καπάκι που δε βίδωσες, μπορεί να σε σκοτώσει. Όλα έχουν τη θέση τους, κι όταν δεν είναι στη θέση τους, τι κάνεις; Τα αρπάζεις με το χέρι και τα συμμορφώνεις, τα βάζεις σε μια σειρά. Και το ίδιο ακριβώς πρέπει να κάνει ο άντρας, ο αφέντης του σπιτιού, όταν το νοικοκυριό κι η φαμίλια του δεν είναι σε σειρά.

**ΘΕΜΑ 1**

Πώς συμπεριφέρεται ο Αλέκος στη Νασούλα στο κείμενο και ποιο κοινωνικό πρόβλημα πιστεύεις ότι θίγει με την αφήγηση ο συγγραφέας; Να αναπτύξεις την ερμηνεία σου σε 100 – 150 λέξεις.

**Μονάδες 15**

**ΘΕΜΑ 2**

**α) «**Γιατί της πέφτει…. σαν τα μούτρα της»: Ποια είναι η λειτουργία της επανάληψης του αιτιολογικού συνδέσμου «γιατί» στο παραπάνω απόσπασμα;

β) Να εντοπίσετε την αναλογία που χρησιμοποιεί ο συγγραφέας στην τελευταία παράγραφο του κειμένου. Ποιες καταστάσεις συγκρίνονται και ποια συναισθήματα γεννιούνται στον αναγνώστη από τη σύγκριση;